Savea se uurglas loop leeg by Toulon | Netwerk24
18 Maart 2019 12:34
Julian Savea bly in onguns by sy Franse klub Toulon wat die naweek sy 11de nederlaag van die seisoen gelei het.
Julian Savea / Foto: Gallo Images
Toulon het met 18-21 tuis teen Montpellier verloor en bly tiende op die punteleer van die Top14-liga.
Savea, wat na berig word 'n jaarlikse salaris van $1,65 miljoen verdien, het die laaste maand nog nie speelkans gekry nie nadat sy swak peil blykbaar die klub se eienaar, Mourad Boudjellal, die josie in het.
Daar is tog gehoop dat hy speelkans sou kry toe die afrigter Patrice Collazo hom ingesluit het in die vergrote groep van 27 spelers vir die wedstryd teen Montpellier, maar hy was een van vier spelers wat weggelaat is met Daniel Ikpefan wat weer sy plek ingeneem het op linkervleuel.
Savea is vir die laaste drie wedstryde weggelaat, waarvan Toulon twee gewen het.
Maar Toulon se laaste twee nederlae beteken dat hulle slegs agt wedstryde gewen en 11 die seisoen verloor het.
Sy All Black-spanmaat Liam Messam was die enigste Kiwi wat vir Toulon teen Vern Cotter se Montpellier gespeel het.
Toulon het 15-7 met rustyd voorgeloop, maar hul vertoning was volgens die Franse media besaai met "foute en swak dissipline" en daarby het twee besluite hulle gekelder.
Savea is in sy eerste seisoen van 'n kontrak van twee jaar, maar Boudjellal het aangedui dat hy nie meer belangstel in die dienste van die All Black-ster nie, omdat hy nog nie 'n impak gemaak het sedert hy in Frankryk aangekom het nie.
Toulon het nog sewe wedstryde oor in die Top14-seisoen en speel die naweek weg teen Lyon.
Savea sal hoop die jongste nederlaag sal sy afrigter, Collazo, tot ander insigte dwing en sy speelgroep skommel.